amanoisuno/poet huggingface dataset:
贈進士李守微 韓嶼
一定童顏老歲華，貧寒游歷貴人家。煉成正氣功應大，養得元神道不差。舃曳鶴毛乾毾𣬬，杖攜筇節瘦槎牙。如何蓬閬不歸去，落盡蟠桃幾度花。
馬上有見 李茂復
行盡疎林見小橋，綠楊深處有紅蕉。無端眼界無分別，安置心頭不肯銷。
自歎 李茂復
落日西山近一竿，世間恩愛極難𢬵。近來不作顛狂事，免被冤家惡眼看。
贈吳圓 李曜
經年理郡少歡娛，爲習干戈間飲徒。今日臨行盡交割，分明收取媚川珠。
和訾家洲宴游 陸弘休
新春蘂綻訾家洲，信是南方最勝游。酒滿百分殊不怕，人添一歲更堪愁。鶯聲暗逐歌聲豔，花態還隨舞態羞。莫惜今朝同酩酊，任他龜鶴與蜉蝣。
題賈島墓 安錡
倚恃才難繼，昂藏貌不恭。騎驢衝大尹，奪卷忤宣宗。馳譽超先輩，居官下我儂。司倉舊曹署，一見一心忡。
贈別營妓卿卿 油蔚
憐君無那是多情，枕上相看直到明。日照綠窗人去住，鴉啼紅粉淚縱橫。愁腸只向金閨斷，白髮應從玉塞生。爲報花時少惆悵，此生終不負卿卿。
巢燕 胡玢
燕來巢我簷，我屋非高大。所貴兒童善，保爾無殃禍。莫巢孀婦家，孀婦怨孤坐。妬爾長雙飛，打爾危巢破。
石楠樹 胡玢
本自清江石上生，移栽此處稱閑情。青雲士盡識珍木，白屋人多喚俗名。重布綠陰滋蘚色，深藏好鳥引雛聲。余今一日千迴看，每度看來眼益明。
酒胡子 盧注
同心相遇思同歡，擎出酒胡當玉盤。盤中臲卼不自定，四座清賓注意看。可亦不在心，否亦不在面，徇客隨時自圓轉。酒胡五藏屬他人，十分亦是無情勸。爾不耕，亦不飢。爾不蠶，亦有衣。有眼不能分黼黻，有口不能明是非。鼻何尖，眼何碧，儀形本非天地力。雕鐫匠意苦多端，翠帽朱衫巧妝飾。長安斗酒十千酤，劉伶平生爲酒徒。劉伶虛向酒中死，不得酒池中拍浮。酒胡一滴不入眼，空令酒胡名酒胡。
西施 盧注
惆悵興亡繫綺羅，世人猶自選青娥。越王解破夫差國，一箇西施已是多。
歸四明 胡幽貞
海色連四明，仙舟去容易。天籍豈輙問，不是卑朝士。
送人游邵州 狄煥
春江正渺渺，送別兩依依。煙裏棹將遠，渡頭人未歸。漁家侵疊浪，島樹挂殘暉。況入湖湘路，那堪花亂飛。
題柳 狄煥
天南與天北，此處影婆娑。翠色折不盡，離情生更多。雨餘籠灞岸，煙暝夾隋河。自有佳名在，秦松繼得麽。
詠南嶽徑松 狄煥
一陣雨聲歸嶽嶠，兩條寒色下瀟湘。客吟晚景停孤櫂，僧踏清陰徹上方。
句 狄煥
數點當秋霽，不知何處峰？更無聲接續，空有影相隨。
潯陽觀水 韓溉
朝宗漢水接陽臺，唅呀填坑吼作雷。莫見九江平穩去，還從三峽嶮巇來。南經夢澤寬浮日，西出岷山劣泛杯。直至滄溟涵貯盡，沈深不動浸昭回。
水 韓溉
方圓不定性空求，東注滄溟早晚休。高截碧塘長耿耿，遠飛青嶂更悠悠。瀟湘月浸千年色，夢澤煙含萬古愁。別有嶺頭嗚咽處，爲君分作斷腸流。
松 韓溉
倚空高檻冷無塵，往事閑徵夢欲分。翠色本宜霜後見，寒聲偏向月中聞。啼猿想帶蒼山雨，歸鶴應和紫府雲。莫向東園競桃李，春光還是不容君。
柳 韓溉
雪盡青門弄影微，暖風遲日早鶯歸。如憑細葉留春色，須把長條繫落暉。彭澤有情還鬱鬱，隋堤無主自依依。世間惹恨偏饒此，可是行人折贈稀。
竹 韓溉
樹色連雲萬葉開，王孫不厭滿庭栽。凌霜盡節無人見，終日虛心待鳳來。誰許風流添興詠，自憐瀟灑出塵埃。朱門處處多閑地，正好移陰覆翠苔。
鵲 韓溉
纔見離巢羽翼開，盡能輕颺出塵埃。人間樹好紛紛占，天上橋成草草回。幾度送風臨玉戶，一時傳喜到妝臺。若教顏色如霜雪，應與清平作瑞來。
燈 韓溉
分影由來恨不同，綠窗孤館兩何窮。熒煌短焰長疑暗，零落殘花旋委空。幾處隔簾愁夜雨，誰家當戶怯秋風。莫言明滅無多重，曾比人生一世中。
句 韓溉
門掩落花人別後，窗含殘月酒醒時。
放猨 曾麻幾
孤猨鎖檻歲年深，放出城南百丈林。綠水任從聯臂飲，青山不用斷腸吟。
觀兄弟同夜成婚 鄭軌
棠棣開雙萼，夭桃照兩花。分庭含佩響，隔扇偶妝華。迎風俱似雪，映綺共如霞。今宵二神女，幷在一仙家。
夏彈琴 劉戩
碧山本岑寂，素琴何清幽。彈爲風入松，崖谷颯已秋。庭鶴舞白雪，泉魚躍洪流。予欲娛世人，明月難暗投。感歎未終曲，淚下不可收。嗚呼鍾子期，零落歸荒丘。死而若有知，魂兮從我游。
過函谷關 楊齊哲
地險崤函北，途經分陝東。逶迤衆山盡，荒涼古塞空。河光流曉日，樹影散朝風。
侍宴賦得起坐彈鳴琴二首 一 楊希道
北林鵲夜飛，南軒月初進。調弦發清徵，蕩心怯褊恡。變作離鴻聲，還入思歸引。長歎未終極，秋風飄素鬢。
侍宴賦得起坐彈鳴琴二首 二 楊希道
絲傳園客意，曲奏楚妃情。罕有知音者，空勞流水聲。
詠琴 楊希道
久擅龍門質，孤竦嶧陽名。齊[娥]初發弄，趙女正調聲。嘉客勿遽反，繁弦曲未成。
詠笙 楊希道
短長插鳳翼，洪細摹鸞音。能令楚妃歎，復使荆王吟。切切孤竹管，來應雲和琴。
詠妓 王勣
妖姬飾靚妝，窈窕出蘭房。日照當軒影，風吹滿路香。早時歌扇薄，今日舞衫長。不應令曲誤，持此試周郎。
益州城西張超亭觀妓 王勣
落日明歌席，行雲逐舞人。江前飛暮雨，梁上下輕塵。冶服看疑畫，妝臺望似春。高車勿遽返，長袖欲相親。
辛司法宅觀妓 王勣
南國佳人至，北堂羅薦開。長裙隨鳳管，促柱送鸞杯。雲光身後落，雪態掌中回。到愁金谷晚，不怪玉山頹。
秋池一枝蓮 郭恭
秋至皆零落，凌波獨吐紅。托根方得所，未肯即隨風。
婕妤怨 張烜
賤妾裁紈扇，初搖明月姿。君王看舞席，坐起秋風時。玉樹清御路，金陳翳垂絲。昭陽無分理，愁寂任前期。
邯鄲俠少年 鄭鏦
夜渡濁河津，衣中劒滿身。兵符劫晉鄙，匕首刺秦人。執事非無膽，高堂念有親。昨緣秦苦趙，來往大梁頻。
婕妤怨 鄭鏦
南國承歡日，東方候曉時。那能妒褒姒，祗愛笑唐兒。寶葉隨雲髻，珠絲鍛履綦。不知飛燕意，何事苦相疑。
賞殘花 紇干著
零落多依草，芳香散著人。低簷一枝在，猶占滿堂春。
古仙詞 紇干著
珠幡絳節曉霞中，漢武清齋待少翁。不向人間戀春色，桃花自滿紫陽宮。
感春詞 紇干著
未得鳴珂謁漢宮，江頭寂寞向春風。悲歌一曲心應醉，萬葉千花淚眼中。
灞上 紇干著
鳴鞭晚日禁城東，渭水晴煙灞岸風。都傍柳陰回首望，春天樓閣五雲中。
凌雲寺 李習
古寺臨江間碧波，石梯深入白雲窠。僧禪寂寂無人跡，滿地落花春又過。
春女怨 朱絳
獨坐紗窗刺繡遲，紫荆花下囀黃鸝。欲知無限傷春意，盡在停針不語時。
失題 徐璧
雙燕今朝至，何時發海濱？窺簷向人語，如道故鄉春。
催妝 徐安期
傳聞燭下調紅粉，明鏡臺前別作春。不須面上渾妝却，留著雙眉待畫人。
詠翦花 裴延
花寒未聚蝶，色豔已驚人。懸知陌上柳，應妒手中春。
書事 何贊
果決生涯向路中，西投知己話從容。雲遮劍閣三千里，水隔瞿塘十二峰。闊步文翁坊裏月，閑尋杜老宅邊松。到頭須卜林泉隱，自愧無能繼臥龍。
鴈塔 解彥融
崢嶸澈倒景，刻峭俯無地。勇進攀有緣，即嶮恐迷墜。窅然喪五蘊，蠢爾懷萬類。實際罔他尋，波羅必可致。南山繚上苑，祇樹連巖翠。北斗臨帝城，扶宮切太清。餐和裨日用，味道懿天明。綠野冷風浹，紫微佳氣晶。馴禽演法要，忍草藉經行。本願從茲適，方知物世輕。
南山 賀朝清
湖北雨初晴，湖南山盡見。嵒嵒石帆影，如得海風便。仙穴茅山峰，彩雲時一見。邀君共探此，異籙殘幾卷。
賦得遊人久不歸 賀朝清
鄉關眇天末，引領悵懷歸。羈旅久淫滯，物色屢芳菲。稍覺私意盡，行看鬔鬢稀。如何千里外，佇立霑裳衣。
白紵辭 一 楊衡
玉纓翠珮雜輕羅，香汗微漬朱顏酡，爲君起唱白紵歌。清聲褭雲思繁多，凝笳哀琴時相和。金壺半傾芳夜促，梁塵霏霏暗紅燭。令君安坐聽終曲，墜葉飄花難再復。
白紵辭 二 楊衡
躡珠履，步瓊筵。輕身起舞紅燭前，芳姿豔態妖且妍。迴眸轉袖暗催弦，涼風蕭蕭漏水急。月華泛溢紅蓮濕，牽裙攬帶翻成泣。
還渭南感舊二首 一 唐暄
寢室悲長簟，妝樓泣鏡臺。獨悲桃李節，不共一時開。魂兮若有感，髣髴夢中來。
還渭南感舊二首 二 唐暄
常時華室靜，笑語度更籌。恍惚人事改，冥漠委荒丘。陽原歎薤露，陰壑悼藏舟。清夜妝臺月，空想畫眉愁。
贈亡妻張氏 唐暄
嶧陽桐半死，延津劒一沈。如何宿昔內，空負百年心。
題司空山觀 李韶
梁代真人上紫微，水盤山脚五雲飛。松杉老盡無消息，猶得千年一度歸。
戲題盱眙壁 韋鵬翼
豈肯閑尋竹徑行，却嫌絲管好蛙聲。自從煮鶴燒琴後，背却青山臥月明。
題楊少卿書後 安鴻漸
端溪石硯宣城管，王屋松煙紫兔毫。更得孤卿老書札，人間無此五般高。
自紫陽觀至華陽洞宿侯尊師草堂簡同遊 李延陵
石林媚煙景，句曲盤江甸。南向佳氣濃，峰峰遙隱見。漸臨華陽口，微路入葱蒨。七曜懸洞宮，五雲抱山殿。銀函意誰發，金液徒堪薦。千載桃花春，秦人深不見。東溪喜相遇，貞白如會面。青鳥來去閑，紅霞朝夕變。一從化真骨，萬里乘飛電。蘿月延步虛，松花醉閑宴。幽人即長往，茂宰應交戰。明發歸琴堂，知君嬾爲縣。
題鍾雅青紗枕 秦尚運
陰香裝豔入青紗，還與欹眠好事家。夢裏却成山色雨，沈山不敢鬬青華。
山寺見楊少卿書壁因題其尾 馮少吉
少卿真跡滿僧居，祗恐鍾王也不如。爲報遠公須愛惜，此書書後更無書。
經杜甫舊宅 殷陶
浣花溪裏花多處，爲憶先生在蜀時。萬古只應留舊宅，千金無復換新詩。沙棚水檻鷗飛盡，樹壓村橋馬過時。山月不知人事變，夜來江上與誰期。
行縣至浮查寺 羅炯
二十年前此布衣，鹿鳴西上虎符歸。行時賓從光前事，到處松杉長舊圍。野老競遮官道拜，沙鷗遙避隼旟飛。春風一宿琉璃地，自有泉聲愜素機。
敕和元相公家園即事寄王相公 韓雄
共列中台貴，能齊物外心。迴車青閣晚，解帶碧芳深。夜水隨畦入，晴花度竹尋。題詩更相應，一字重千金。
早過棃嶺喜雪書情呈崔判官 張起
度嶺逢朝雪，行看馬跡深。輕標南國瑞，寒慰北人心。皎潔停丹嶂，飄颻映綠林。共君歌樂土，無作白頭吟。
贈竇蔡二記室入蜀 陳政
崑山積良寶，大廈構衆材。馬卿委官去，鄒子背淮來。風流信多美，朝夕豫平臺。逸翮獨不羣，清才復遒上。六輔昔推名，二江今振響。英華雖外發，磨琢終內朗。四海奮羽儀，清風久播馳。沈鬱林難廁，青山翻易阻。迴首望煙霞，誰知慕儔侶。飄然不繫舟，爲情自可求。若奉西園夜，浩想北園愁。無因逐萍藻，從爾泛清流。
採菊 李建業
簇簇竟相鮮，一枝開幾番。味甘資麴{艹/糪}，香好勝蘭蓀。古道風搖遠，荒籬露壓繁。盈筐時採得，服餌近知門。
水精環 羅維
王室符長慶，環中得水精。任圓循不極，見素質仍貞。信是天然瑞，非因樸斲成。無瑕勝玉美，至潔過冰清。未肯齊珉價，寧同雜佩聲。能銜任黃雀，亦欲應時明。
看牡丹 殷益
擁毳對芳叢，由來趣不同。髮從今日白，花是去年紅。豔色隨朝露，馨香逐晚風。何須待零落，然後始知空。
賦得垣衣 李得
漠漠復霏霏，爲君垣上衣。昭陽輦下草，應笑此生非。掩藹青春去，蒼茫白露稀。猶勝萍逐水，流浪不相依。
池上 曹脩古
荷葉罩芙蓉，圓青映嫩紅。佳人南陌上，翠蓋立春風。
賦百舌鳥 嚴郭
此禽輕巧少同倫，我聽長疑舌滿身。星未沒河先報曉，柳猶粘雪便迎春。頻嫌海燕巢難定，却訝林鶯語不真。莫倚清風更多事，玉樓還有晏眠人。
孤雁 張子明
隻影翩翩下碧湘，傍池鴛鷺宿銀塘。雖逢夜雨迷深浦，終向晴天著舊行。憶伴幾回思片月，蛻翎多爲繫繁霜。江南塞北俱關念，兩地飛歸是故鄉。
水殿拋毬曲二首 一 李謹言
侍宴黃昏曉未休，玉階夜色月如流。朝來自覺承恩最，笑倩傍人認繡毬。
水殿拋毬曲二首 二 李謹言
堪恨隋家幾帝王，舞裀揉盡繡鴛鴦。如今重到拋毬處，不是金鑪舊日香。
銅雀妓 吳燭
秋色西陵滿綠蕪，繁弦急管強歡娛。長舒羅袖不成舞，却向風前承淚珠。
末秋到家 潘圖
歸來無所利，骨肉亦不喜。黃犬却有情，當門臥搖尾。
送人往宣城 潘佐
江畔送行人，千山生暮氛。謝安團扇上，爲畫敬亭雲。
送道士曾昭瑩 沈麟
南北東西事，人間會也無。昔曾棲玉笥，今也返玄都。雪片隨天闊，泉聲落石孤。丹霄人有約，去採石菖蒲。
顧城 李倫
世久荒墟在，白雲幾代耕。市廛新草綠，里社故煙輕。不謹罹天討，來蘇豈忿兵。誰云殷鑒遠，今古在人程。
金錢花 盧子發
輪廓休誇四字書，紅窠寫出對庭除。時時買得佳人笑，本色金錢却不如。
故白巖禪師院 王夢周
能師還世名還在，空閉禪堂滿院苔。花樹不隨人寂寞，數株猶自出牆來。
題九天使者廟 孫咸
獨入玄宮禮至真，焚香不爲賤貧身。秦淮兩岸沙埋骨，湓浦千家血染塵。廬阜煙霞誰是主，虎溪風月屬何人。九江太守勤王事，好放天兵渡要津。
房公舊竹亭聞琴 李澣
石室寒飆警，孫枝雅器裁。坐來山水操，弦斷弔塵埃。
清溪館作 錢戭
指途清溪裏，左右唯深林。雲蔽望鄉處，雨愁爲客心。遇人多物役，聽鳥時幽音。何必滄浪水，庶茲浣塵襟。
晚春宴 韋道遜
日斜賓館晚，春輕麥候初。簾暄巢幕燕，池躍戲蓮魚。石聲隨流響，桐影傍巖疎。誰能千里外，獨寄八行書。
長沙六快詩 王揆
湖外風物奇，長沙信難續。衡峰排古青，湘水湛寒綠。舟檝通大江，車輪會平陸。昔賢官是邦，仁澤流豐沃。今賢官是邦，刳啗人脂肉。懷昔甘棠花，傷今猛虎毒。然此一郡內，所樂人纔六。漕與二憲僚，守連兩通屬。高堂日暮會，深夜繼以燭。幃幕皆綺紈，器皿盡金玉。歌喉若珠纍，舞腰如素束。千態與萬狀，六人歡不足。因成快活詩，薦之堯舜目。